พัง ชี-ฮย็อก

พัง ชี-ฮย็อก (เกาหลี: , เกิด 9 สิงหาคม 1972) เป็นผู้บริหารค่ายเพลง, โปรดิวเซอร์เพลง และนักแต่งเพลงชาวเกาหลีใต้ ซึ่งเป็นร่วมผู้ก่อตั้งและประธานของไฮบ์คอร์ปอเรชัน เขาได้ก่อตั้งค่ายเพลงบิกฮิตมิวสิก (เดิมชื่อบิกฮิต เอ็นเตอร์เทนเมนต์) และบริษัทบันเทิงไฮบ์คอร์ปอเรชันในปี 2005
พังเป็นหนึ่งใน 50 บุคคลที่ร่ำรวยที่สุดในเกาหลีใต้ตามการจัดอันดับของ "Forbes Asia" และเป็นมหาเศรษฐีเพียงคนเดียวในอุตสาหกรรมบันเทิงของเกาหลีใต้ ณ เดือนกรกฎาคม 2021 มูลค่าสุทธิของเขาตามที่รายงานอยู่ที่ประมาณ 3.2 พันล้านเหรียญสหรัฐ ตามดัชนี Bloomberg Billionaires
ชีวิตวัยเด็กและการศึกษา.
พัง ชี-ฮย็อกเป็นบุตรชายของพัง กึก-ยุน และชเว มยองจา พังมีน้องสาว 1 คน
พังมีความหลงใหลในดนตรีมาตั้งแต่เด็กเพราะเติบโตมาในครอบครัวที่เป็นนักดนตรี แต่พ่อแม่ของเขาไม่ยอมให้ยึดอาชีพนี้ พังได้ก่อตั้งวงดนตรีร่วมกับเพื่อน ๆ ขณะเรียนอยู่มัธยมต้น ได้แต่งและแสดงเพลงที่เขาแต่งขึ้น เขาเข้าเรียนที่โรงเรียนมัธยมคย็องกี ก่อนที่จะสำเร็จการศึกษาจากมหาวิทยาลัยแห่งชาติโซลด้านสุนทรียศาสตร์
ญาติห่าง ๆ ของเขาคือพัง จุน-ฮย็อก เป็นผู้ก่อตั้งเน็ตมาร์เบิลบริษัทเกมมือถือที่ใหญ่ที่สุดในเกาหลีใต้ ในขณะที่ลุงของเขาซึ่งเป็นนักการเมืองและอดีตนักข่าวอย่างชเว กยู-ชิก ได้รับการแต่งตั้งให้เป็นเอกอัครราชทูตเกาหลีใต้ประจำฮังการีในปี 2018
อาชีพ.
พังเดบิวต์เป็นนักแต่งเพลงตั้งแต่ยังเรียนมหาวิทยาลัย ในปี 1994 เขาชนะการประกวด Yoo Jae-ha Music Contest และเริ่มต้นอาชีพการแต่งเพลงและเป็นโปรดิวเซอร์เพลงอย่างจริงจัง เขาได้พบกับพัก จิน-ย็อง ในปี 1997 และทั้งคู่ก็มักจะร่วมงานกันในฐานะคู่ดูโอนักแต่งเพลง เมื่อพักก่อตั้งบริษัทเจวายพีเอนเตอร์เทนเมนต์ ของเขาเอง พังได้ร่วมงานกับเขาในฐานะนักแต่งเพลง นักเรียบเรียง และโปรดิวเซอร์ ความสำเร็จในช่วงแรก ๆ ของพวกเขาคือวง จี.โอ.ดี รุ่นแรก เพลงที่โด่งดังที่สุดบางเพลงของ จี.โอ.ดี. ที่เรียบเรียงโดยพังได้แก่ "One Candle" และ "Road" ชื่อบนเวทีของพังคือ "ฮิตแมน" เกิดขึ้นในช่วงที่ จี.โอ.ดี. ประสบความสำเร็จในฐานะหนึ่งในวงบอยแบนด์ที่มียอดขายสูงสุดและได้รับความนิยมมากที่สุดในประเทศในช่วงต้นทศวรรษ 2000 ส่งผลให้ตัวเขาและพักได้รับชื่อเสียงในฐานะ "ผู้สร้างเพลงฮิต" นอกจาก จี.โอ.ดี. แล้ว พังยังเคยโปรดิวซ์และแต่งเพลงให้กับศิลปินคนอื่น ๆ มากมาย รวมถึงศิลปินรุ่นใหญ่ อิม ชัง-จ็อง, พัก จียุน, เรน, วันเดอร์เกิลส์, ทูเอเอ็ม, ทีนท็อป และนักร้องอาร์แอนด์บี แพ็ก จี-ย็อง
ในปี 2005 พังได้ออกจากเจวายพี และก่อตั้งบริษัทของตัวเองชื่อ Big Hit Entertainment ซึ่งเขายังคงเขียนเพลง แต่งเพลง และผลิตผลงานให้กับศิลปินในสังกัด ภายใต้สังกัดบิกฮิตเขาได้เซ็นสัญญากับอาร์เอ็ม เมื่ออายุได้ 15 ปี ซึ่งต่อมาก็ได้กลายมาเป็นหัวหน้าวงบอยแบนด์บีทีเอส เขาร่วมเขียนเพลง 6 เพลงให้กับบีทีเอสในอัลบั้ม "Wings" ปี 2016 ความสำเร็จดังกล่าวทำให้พังได้รับรางวัล Best Producer Award ในงานมามาอะวอดส์ และรางวัล Songwriter Award ในงาน เมลอนมิวสิกอะวอดส์ในปีนั้น ในเดือนมิถุนายน 2018 เขาได้รับการเสนอชื่อให้เป็นหนึ่งในผู้นำดนตรีระดับนานาชาติของ "Variety" เนื่องจากความสำเร็จของบีทีเอส
ในเดือนเมษายน 2019 สำนักข่าวบลูมเบิร์ก ได้ประเมินมูลค่าทรัพย์สินของพังไว้ที่ประมาณ 770 ล้านเหรียญสหรัฐ การเสนอขายหุ้นต่อสาธารณะครั้งแรก (IPO) ของ บิกฮิตที่ยื่นในเดือนตุลาคม 2020 ถือเป็นการเสนอขายหุ้นครั้งใหญ่ที่สุดในเกาหลีใต้ในรอบ 3 ปี และทำให้มูลค่าสุทธิของพังพุ่งสูงถึง 2.8 พันล้านดอลลาร์  ทำให้เขาเป็นมหาเศรษฐีเพียงคนเดียวในอุตสาหกรรมบันเทิงของเกาหลีใต้ และเป็นบุคคลที่รวยที่สุดเป็นอันดับ 6 ของประเทศ ความสำเร็จของการเสนอขายหุ้นต่อสาธารณะครั้งแรก (IPO) รวมกับความสำเร็จของบีทีเอสในปีนั้น และการก้าวเข้าสู่การกระจายความเสี่ยงของพังด้วยแอปอย่าง Weverse การเข้าซื้อกิจการบริษัทต่าง ๆ เช่น ซอร์ซมิวสิก และเพลดิสเอนเตอร์เทนเมนต์ เป็นต้น ทำให้เขาติดอยู่ในรายชื่อ "Variety500" ฉบับ ' 2020 ซึ่งเป็นดัชนีประจำปีของผู้นำทางธุรกิจ 500 คนที่มีอิทธิพลมากที่สุดในอุตสาหกรรมสื่อทั่วโลก
ในเดือนมิถุนายน 2021 "นิตยสาร Forbes Asia" ได้เผยแพร่รายชื่อบุคคลรวยที่สุด 50 อันดับแรกของเกาหลีประจำปี พังเป็นหนึ่งในผู้มาใหม่เพียงสองคนในการจัดอันดับนี้ และติดอันดับบุคคลที่รวยที่สุดอันดับที่ 16 ของเกาหลีใต้ ในวันที่ 1 กรกฎาคม หลังจากการปรับโครงสร้างองค์กร ไฮบ์คอร์ปอเรชันได้ประกาศการลาออกของพังจากตำแหน่งประธานเจ้าหน้าที่บริหารของบริษัท เพื่อกลับไปให้ความสำคัญกับการผลิตเพลงอีกครั้ง เขาถูกแทนที่โดยพัก จี-ว็อน แต่ยังคงดำรงตำแหน่งประธานกรรมการบริหาร ตามดัชนีมหาเศรษฐีของบลูมเบิร์กมูลค่าของพังอยู่ที่ประมาณ 3.2 พันล้านดอลลาร์  ณ เดือนกรกฎาคม 2021
พังได้ขึ้นปกนิตยสาร "ไทม์" ฉบับเดือนเมษายน 2022 ร่วมกับบีทีเอสหลังจากที่นิตยสารดังกล่าวเปิดเผยรายชื่อ 100 บริษัทที่มีอิทธิพลสูงสุดประจำปีในเดือนมีนาคม ต่อมาในเดือนนั้น เขาได้รับปริญญาดุษฎีบัณฑิตกิตติมศักดิ์สาขาธุรกิจจากมหาวิทยาลัยแห่งชาติโซล เขาเป็นบุคคลแรกในอุตสาหกรรมบันเทิงที่ได้รับรางวัลดังกล่าวเพื่อเป็นการยอมรับใน "ผลงานของเขาในการพัฒนาและนวัตกรรมของอุตสาหกรรมวัฒนธรรมและความบันเทิงของประเทศ" และสำหรับ "บทบาทของเขาในการเปลี่ยนเคป๊อปให้กลายเป็นวัฒนธรรมเพลงป๊อประดับโลก"